[image: grb Republike Slovenije]REPUBLIKA SLOVENIJA
MINISTRSTVO ZA INFRASTRUKTURO IN ENERGETIKO

ODBOR ZA UPRAVLJANJE ZRAČNEGA PROSTORA 
Langusova ulica 4, 1000 Ljubljana	T: 01 478 80 00
	F: 01 478 81 70
	E: gp.mzie@gov.si
	www.mzie.gov.si



Številka: 	372-3/2026-2430-38	
Datum: 		28. 9. 2026

Protokol 
upravljanja zračnega prostora Republike Slovenije


Namen Protokola upravljanja zračnega prostora Republike Slovenije

Ta protokol se izdaja za namen izvajanja Zakona o letalstvu (Uradni list RS, št. 85/24; v nadaljnjem besedilu: ZLet-1) in Uredbe Komisije (ES) št. 2150/2005 z dne 23. Decembra 2005 o določitvi skupnih pravil za prilagodljivo uporabo zračnega prostora (UL L št. 342 z dne 24. 12. 2005, str. 20; v nadaljnjem besedilu: Uredbe 2150/2005/ES), ki določata obveznost urejanja zračnega prostora, izvajanje principa prilagodljive uporabe zračnega prostora in izvajanja upravljanja zračnega prostora na treh ravneh. 
Četrti odstavek 148. člena ZLet-1 in 4. člen Uredbe 2150/2005/ES urejata organizacijo in pristojnosti strateške ravni upravljanja zračnega prostora. Naloge upravljanja zračnega prostora na strateški ravni, kar vključuje pripravo strokovnih podlag in gradiv ter izvajanje drugih nalog v skladu z zakonom, potrebnih za izvajanje strateške ravni upravljanja zračnega prostora, ob upoštevanju načel in pravil prilagodljive uporabe zračnega prostora, opravlja Odbor za upravljanje zračnega prostora (v nadaljnjem besedilu: odbor). Odbor je ustanovljen in imenovan skladno s četrtim in petim odstavkom 148. člena ZLet-1.
Specifikacije EUROCONTROL za izvajanje prilagodljive uporabe zračnega prostora (FUA) v določbi GEN-PRPL-02-02 določajo naloge in pristojnosti telesa, kot je odbor, ki mora med drugim zagotoviti, da se oblikuje skupno usklajena politika upravljanja zračnega prostora (angl. »ensure that a commonly agreed airspace policy be formulated (e.g. a national airspace charter«)(npr. nacionalni protokol o upravljanju zračnega prostora).
Ta Protokol razlaga pristojnosti oz. vlogo, strateške cilje, funkcije in naloge, odbora, podaja načela, po katerih bo odbor izvajal svoje pristojnosti in zagotavljal upravljanje zračnega prostora Republike Slovenije in izvajanje prilagodljive uporabe zračnega prostora, opredeljuje posvetovanje, postopek oblikovanja in pregleda politike zračnega prostora in čezmejne operacije.
Odbor pri svojem delu upošteva tudi predpise o EU s področja letalstva in na njihovi podlagi izdane izvedbene predpise EU, Zakonu o zagotavljanju navigacijskih služb zračnega prometa (Uradni list RS, št. 30/06 – uradno prečiščeno besedilo, 109/09, 62/10 – ZLet-C in 18/11 – ZUKN-A in 85/24), Zakonu o obrambi (Uradni list RS, št. 103/04 – uradno prečiščeno besedilo, 95/15, 139/20 in 112/25 – ZSlov-C) in na njihovi podlagi izdanimi predpisi in pravnimi akti, ki urejajo letalstvo. 
Odbor organizira svoje delo v skladu s poslovnikom odbora. 

0. Vloga odbora je zagotavljati varno in učinkovito uporabo zračnega prostora. To je treba doseči z izdajanjem in izvajanjem predpisov in izvedbenih aktov, da se zagotovi učinkovit proces oblikovanja zračnega prostora (tj. klasifikacija zračnega prostora in vzpostavljanja struktur zračnega prostora) ter njegovega pregleda. 
0. Pri tem je treba upoštevati potrebe vseh deležnikov in slediti strateškim usmeritvam Republike Slovenije s področja zračnega prometa, varnosti in obrambe, okolja, upoštevati mednarodne obveznosti Republike Slovenije ter morebitne zahteve glede čezmejnega izvajanja storitev in sodelovanja. 

Strateški cilji Odbora za upravljanje zračnega prostora

Strateški cilji odbora so: 
1. zagotavljanje in aktivno izboljševanje varnega in učinkovitega upravljanja zračnega prostora in podporne infrastrukture;
2. pravična in učinkovita regulacija organizacije in upravljanja zračnega prostora;
3. vzpostavitev in ohranjanje zaupanja in spoštovanja med regulatorji zračnega prostora in vsemi deležniki preko posvetovanja in sodelovanja;
4. ohranjanje in izboljševanje ravni storitev ATM/ANS prek učinkovitega načrtovanja in spremljanja ključnih procesov in dejavnosti;
5. zagotavljanje skupne uporabe nacionalnega zračnega prostora s strani vseh skupin uporabnikov, ob upoštevanju nacionalnih strateških prednostnih nalog in relevantnih predpisov;
6. po potrebi uskladitev postopkov upravljanja zračnega prostora s sosednjimi državami;
7. spremljanje skladnosti s konceptom prilagodljive uporabe zračnega prostora na vseh ravneh.

Odbor izvaja naslednje funkcije in naloge: 
· na strateški ravni upravljanja zračnega prostora: 
1. predlaga politiko upravljanja zračnega prostora in strateške načrte upravljanja zračnega prostora, kar vključuje tudi spremljanje razvoja relevantne zakonodaje in izvedbenih aktov, pri čemer upošteva javni interes, obrambne interese, zahteve za izvajanje državnih aktivnosti, interese drugih uporabnikov zračnega prostora ter zahteve izvajalcev ATM/ANS, ter v zvezi s tem pripravlja strokovne podlage in druga gradiva, 
2. spremlja in ocenjuje izvajanje koncepta prilagodljive uporabe zračnega prostora na vseh treh ravneh in uporabe zračnega prostora ter zagotovi redno poročanje,
3. redno pregleduje potrebe uporabnikov zračnega prostora in zagotavlja, da se vzpostavijo in izvajajo mehanizmi posvetovanja, 
4. posvetuje se z organizacijami, ki so vključene v vse tri ravni upravljanja zračnega prostora, in obdobno spremlja izvajanje postopkov na predtaktični in taktični ravni upravljanja zračnega prostora ter in njihovo učinkovitost,
5. zagotovi, da se med civilnimi in vojaškimi deležniki uskladi razumevanje definicij v zvezi z načeli, ki urejajo upravljanje zračnega prostora in prilagodljivo uporabo zračnega prostora,
6. poda soglasje na operativne postopke izvajanja nalog upravljanja zračnega prostora na predtaktični in taktični ravni upravljanja zračnega prostora;
· v zvezi s prilagodljivo uporabo zračnega prostora in oblikovanjem zračnega prostora:
7. spremlja izvajanje dogovorjenih pravil prednosti dodeljevanja zračnega prostora in postopkov pogajanja za dodeljevanje zračnega prostora na predtaktični in taktični ravni upravljanja zračnega prostora,
8. spremlja postopke odobritev dejavnosti, ki zahtevajo rezervacijo ali omejitev zračnega prostora, v skladu z veljavnimi predpisi,
9. spremlja in zagotavlja, da je skupni obseg omejitev ali rezervacij zračnega prostora v vsakem trenutku omejen na nujno potrebno, pri čemer se hkrati zagotovita varnost in izpolnjevanje operativnih zahtev,
10. naloži pripravo oceno varnosti, vključno z določitvijo nevarnosti, oceno tveganja in ublažitvijo tveganj, pred uvedbo spremembe pri izvajanju prilagodljive uporabe zračnega prostora, če je to treba, 
11. spremlja vzpostavitev ustreznih struktur zračnega prostora in postopkov civilno-vojaškega usklajevanja in samostojno predlaga spremembe zračnega prostora za namen izvajanja koncepta prilagodljive uporabe zračnega prostora, 
12. podaja stališča v postopkih uvajanja sprememb v zračnem prostoru glede vzpostavljanja stalnih struktur zračnega prostora ter klasifikacije zračnega prostora, ter se na zahtevo opredeljuje glede vzpostavljanja začasnih struktur zračnega prostora,
13. podaja usmeritve v postopkih vzdrževanja in rednega pregleda struktur zračnega prostora,
14. spodbuja spremembe ali prilagoditve, če je to potrebno in izvedljivo, območij D in R v začasno dodeljen (angl. allocated) zračni prostor (tj. rezervacije zračnega prostora (TRA, TSA));
· v zvezi z uporabo zračnega prostora:
15. zagotovi, da so vzpostavljeni postopki pravočasnega usklajevanja večjih dogodkov, kot so vojaške vaje in letalske prireditve, ki se morajo načrtovati pred samim dnem izvedbe in za katere je potreben ločen (angl. segregated) zračni prostor (tj. rezervacije zračnega prostora (TRA, TSA)), 
16. po potrebi pripravi informativni seznam dni v obdobju daljših počitnic, ko se število vojaških operacij običajno zmanjša ter obveščanje o tem na način, ki je običajen v letalstvu (tj. z objavo  letalskih informacij); 
· v zvezi s čezmejnim sodelovanjem:
17. s pristojnimi organi sosednjih držav sodeluje pri razvoju čezmejne uporabe zračnega prostora s skupnim načrtovanjem zračnega prostora in usklajenih postopkov upravljanja zračnega prostora, 
18. usklajuje politiko upravljanja zračnega prostora s pristojnimi organi sosednjih držav, če je treba,
19. zagotovi redno ocenjevanje skupnega zračnega prostora dveh ali več držav, kjer je to primerno.

Načela upravljanja zračnega prostora in delovanja Odbora za upravljanje zračnega prostora

0. Splošno

Načela v nadaljevanju podpirajo strateške cilje upravljanja zračnega prostora in delovanja pristojnih organov in odbora. Odbor mora zagotoviti, da se upravljanje zračnega prostora izvaja v skladu z nacionalnimi in mednarodnimi obveznostmi Republike Slovenije.
Odbor pri svojem delu spoštuje ugotovitve in ukrepe pristojnih nadzornih organov.
Proces upravljanja zračnega prostora in delovanje odbora stremi k neprekinjenemu delovanju ne glede na izvajanje ukrepov, ki so potrebni za zaščito bistvenih interesov obrambne in varnostne politike Republike Slovenije.

Varnost

Pri upravljanju zračnega prostora se varnost zračnega prometa upošteva kot najpomembnejše načelo. Stopnjo varnosti je treba vzdrževati ali izboljševati na vseh ravneh upravljanja zračnega prostora, pri čemer je treba pri načrtovanju ureditev v zračnem prostoru upoštevati obveznosti, ki jih določajo predpisi in pristojni organi.
Odbor upošteva najboljše mednarodne prakse ter zagotavlja, da so procesi sprememb zračnega prostora, postopki in navodila v skladu z varnostnimi postopki v vojaškem in civilnem letalstva.

Pri obravnavi predlogov za spremembo zračnega prostora se odbor vključuje v proces presoje varnostnih vidikov, ko je treba zagotoviti izpolnjevanje strateških usmeritev in ko se pojavljajo nasprotujoča si stališča in interesi. 

Nepristranskost 

Vsi postopki na strateški ravni upravljanja zračnega prostora in tudi odbor stremijo k uskladitvi civilnih in vojaških potreb, pri čemer se ne sme dajati prednosti enim ali drugim, temveč je treba zagotoviti, da se pri načrtovanju zračnega prostora upoštevajo interesi vseh uporabnikov in se izpolnjujejo zahteve na področju nacionalne obrambe in varnosti ter potrebe vojaških operacij in usposabljanj.

Vključenost in posvetovanje 

Pri upravljanju zračnega prostora in delu odbora se vzdržuje tesno sodelovanje z nacionalnimi in mednarodnimi partnerji, vključno z vso zainteresirano javnostjo. S tem se zagotovi možnost dejavnega sodelovanja s posluhom za upoštevanje vseh legitimnih interesov deležnikov. Kjer je to mogoče, se išče kompromisne rešitve, ob upoštevanju prioritet, ki jih nalaga potreba po ohranjanju suverenosti v zračnem prostoru.

Javnost delovanja

Odbor zagotavlja obveščanje o bistvenih elementih upravljanja zračnega prostora. 

Varstvo okolja 

Vpliv oblikovanja in načrtovanja zračnega prostora na okolje je treba obravnavati v vseh fazah pregleda postopkov in dogovorov o zračnem prostoru. Odbor stremi, da so v proces posvetovanja o vseh spremembah, ki bi lahko imele negativen vpliv na okolje, ustrezno vključene vse zainteresirane strani.

Doseganje ciljev uspešnosti

Odbor podpira izvajanje sheme uspešnosti, kot jo določa pravni okvir Enotnega evropskega neba (angl. SES Performance Scheme). Sprejete odločitve na strateški ravni upravljanja zračnega prostora morajo prispevajo k doseganju relevantnih nacionalnih in vseevropskih ciljev uspešnosti.

Posvetovanje

0. Odbor lahko vzpostavi procese posvetovanja o vseh vidikih urejanja in upravljanja zračnega prostora, če je to mogoče, pred spremembami, ki vplivajo na zračni prostor.
Odbor se posvetuje odvisno od namena, z naslednjimi deležniki:
· izvajalci navigacijskih služb zračnega prometa, 
· letalski prevozniki in operatorji,
· upravljavci javnih letališč in obratovalci nejavnih letališč, obratovalci vojaških letališč, vzletišč in heliportov, 
· formalna interesna združenja s področja civilnega letalstva, 
· relevantne izobraževalne ustanove, 
· samoupravne lokalne skupnosti,
· relevantni državni organi in 
· nadzorna organa Javno agencijo za civilno letalstvo Republike Slovenije in Vojaški letalski organ.

Odbor izvaja posvetovanja samostojno. Odbor lahko za namen obravnave strokovnih vprašanj ustanovi delovno skupino, ki ji naloži tudi obveznost posvetovanja z deležniki.
Odbor upošteva ugotovitve in priporočila, ki izhajajo iz posvetovanja in jih smiselno upošteva pri oblikovanju svojih odločitev. 

Postopek oblikovanja politike zračnega prostora in njenega pregleda 

0. Ta postopek opredeljuje proces, s katerim se lahko oblikuje, spreminja in pregleduje politika upravljanja zračnega prostora oziroma predpis ali akt, ki ureja zračni prostor ali ima vpliv na zračni prostor. Proces poteka v skladu z načeli iz tega Protokola. 
Proces oblikovanja politike zračnega prostora in njenega pregleda zajema naslednje faze: 
· opredelitev potreb, 
· analiza morebitnega vpliva; 
· odločitev, tj. sklep odbora o nadaljnjem postopanju; 
· posvetovanje; 
· odobritev, tj. sklep odbora o zaključku glede oblikovanja, spremembe ali pregleda politike in 
· objava (v skladu s tem Protokolom oziroma predpisi). 
Opredelitev potreb in analizo morebitnega vpliva pripravi predlagatelj spremembe ali pristojni organ. Analiza opisuje splošen učinek ukrepov ali sprememb in vključuje varnostno analizo, okoljsko presojo, pravno oceno ter analizo stroškov in koristi, pripravi predlagatelj po potrebi na zahtevo odbora. Po potrebi predlagatelj izdelano analizo dopolni. Odbor analizo upošteva, ko odloča o potrebi po uvedbi spremembe. 
Odločitev o nadaljnjem postopanju sprejme odbor po preučitvi predloga in na podlagi analize morebitnega vpliva.
Posvetovanje poteka skladno s šestim poglavjem tega Protokola. Pred posvetovanjem je treba stremeti, da se izvede in doseže dogovor oziroma konsenz med civilnimi in vojaškimi organi na področju letalstva, kar je ključnega pomena za zadevni proces.
Politike upravljanja zračnega prostora je treba redno pregledovati. Merila za pregled določi odbor. Časovni interval pregleda mora upoštevati obseg vpliva nove ali revidirane politike in upošteva spremembe zakonodajnega okolja, povratne informacije uporabnikov zračnega prostora in najboljše prakse. 

Postopek spremembe zračnega prostora

0. Postopek uvajanja spremembe v zračnem prostoru določa vloge in odgovornosti subjektov, ki so v ta postopek vključeni, ter zahteve za oblikovanje zračnega prostora, ki jih mora izpolniti predlagatelj spremembe. 
Postopek uvajanja sprememb v zračnem prostoru se uveljavi v skladu z ZLet-1 in je skladen s predpisi EU (glej sprejemljive načine zagotavljanja skladnosti in smernice k 3. členu Izvedbene uredbe komisije (EU) 2017/373). 

Dinamično upravljanje zračnega prostora 

0. Cilj dinamičnega upravljanja zračnega prostora je vzpostaviti procese prilagodljivega načina uporabe zračnega prostora, ki izkoriščajo razpoložljivi zračni prostor čim bližje obsegu in času, ki sta nujno potrebna, da se zadosti potrebam uporabnikov, ob upoštevanju naraščajočih potreb po zagotavljanju vedno večje kapacitete oz. zmogljivosti zračnega prostora.
Postopki dinamičnega upravljanja zračnega prostora se uveljavijo v skladu s predpisi EU. 

Čezmejne operacije

0. Čezmejne operacije vključujejo aktivnosti, ki se izvajajo preko državnih meja ali pa v celoti znotraj letalskega informacijskega območja (FIR) sosednje države. Stremi se k racionalizaciji rezervacij oziroma omejitev zračnega prostora dveh ali več držav z vzpostavitvijo čezmejnih območij ali pa z večstransko uporabo struktur zračnega prostora, vzpostavljenih v celoti v enem FIR-u, ki je umeščen na mejo s sosednjim FIR-om.
Čezmejne operacije se dogovorijo med pristojnimi organi držav z ustreznim dvostranskim dogovorom.
Za namene optimizacije struktur zračnega prostora in njihove uporabe na območjih v bližini državne meje se lahko vzpostavijo čezmejna območja (CBA). Njihov namen je tudi omogočanje neoviranega prehoda za operativni zračni promet preko meja FIR.
Za potrebe izvajanja pristojnosti in nalog na predtaktični ravni prilagodljive uporabe zračnega prostora se pri načrtovanju in usklajevanju čezmejnih operacij po potrebi določi vodilno Celico za upravljanje zračnega prostora.

Objava dogovorov o zračnem prostoru in sprememb zračnega prostora

Vse spremembe v zvezi z zračnim prostorom in prilagodljivo uporabo zračnega prostora ter s tem povezanimi postopki se objavijo na način, ki je običajen v letalstvu. 

Uveljavitev in prenehanje veljavnosti

0. Ta protokol začne veljati z dnem izdaje. 

0. Z dnem uveljavitve tega protokola preneha veljati Protokol za upravljanje zračnega prostora Republike Slovenije, št. 3722-4/2020/14-02011413 z dne 21. 2. 2020. 




Sabina Dolinšek Popadić
predsednica odbora

